b'\n_START_ARTICLE_\nPull and Bear\n_START_SECTION_\nIstorija\n_START_PARAGRAPH_\n\xe2\x80\x9ePull and Bear\xe2\x80\x9c prek\xc4\x97s \xc5\xbeenklas buvo pristatytas 1991\xc2\xa0m. \xc4\xae tarptautin\xc4\x99 rink\xc4\x85 \xc4\xaf\xc5\xbeeng\xc4\x97 jau kitais metais, atidarydami pirmas parduotuves u\xc5\xbesienyje, Portugalijoje. 1995\xc2\xa0m. parduotuv\xc4\x97s duris atv\xc4\x97r\xc4\x97 ir Graikijoje bei Maltoje, o 1997\xc2\xa0m.\xc2\xa0\xe2\x80\x93 ir Izraelyje. I\xc5\xa1 pat prad\xc5\xbei\xc5\xb3 \xe2\x80\x9ePull and Bear\xe2\x80\x9c produkcija buvo skirta vyri\xc5\xa1kai auditorijai, o pirmoji moteri\xc5\xa1ka kolekcija pristatyta 1998\xc2\xa0m. Tais pa\xc4\x8diais metais sukuriamas ir internetinis tinklalapis bei atidaryta pirma parduotuv\xc4\x97 Kipre._NEWLINE_2000\xc2\xa0m. atidaroma pirma parduotuv\xc4\x97 u\xc5\xbe Europos rib\xc5\xb3, Kuveite. Kiek v\xc4\x97liau tinklas \xc4\xaf\xc5\xbeengia \xc4\xaf Piet\xc5\xb3 Amerik\xc4\x85, atidarydamas parduotuves Venesueloje (2001) bei Meksikoje (2002); tais pa\xc4\x8diais metais \xe2\x80\x9ePull and Bear\xe2\x80\x9c pasirodo ir Airijoje bei kitose penkiose Artim\xc5\xb3j\xc5\xb3 Ryt\xc5\xb3 \xc5\xa1alyse. 2003\xe2\x80\x932004\xc2\xa0m. tinklas toliau ple\xc4\x8diamas Europoje su parduotuv\xc4\x97mis Andoroje, Slovakijoje, Rumunijoje bei Rusijoje. 2005\xc2\xa0m. pirmos parduotuv\xc4\x97s atidaromos Pranc\xc5\xabzijoje, Italijoje, Turkijoje bei \xc4\x8cekijoje, 2006\xc2\xa0m.\xc2\xa0\xe2\x80\x93 Lietuvoje, Lenkijoje ir Singap\xc5\xabre, o 2007\xc2\xa0m.\xc2\xa0\xe2\x80\x93 Saudo Arabijoje, Gvatemaloje, Malaizijoje bei dar penkiose Europos valstyb\xc4\x97se._NEWLINE_2008\xc2\xa0m. \xe2\x80\x9ePull and Bear\xe2\x80\x9c \xc4\xaf\xc5\xbeengia \xc4\xaf Indonezijos, Juodkalnijos, Jungtin\xc4\x97s Karalyst\xc4\x97s bei Egipto \xc5\xa1ali\xc5\xb3 rinkas. Tais pa\xc4\x8diais metais kompanija pradeda aktyv\xc5\xb3 prisid\xc4\x97jim\xc4\x85 prie \xc4\xafvairi\xc5\xb3 labdaros \xc4\xafmoni\xc5\xb3 bei aplinkosaugos projekt\xc5\xb3, \xc4\xafskaitant problemas, susijusias su klimato kaita bei skurdu pasaulyje. 2009\xc2\xa0m. parduotuv\xc4\x97s atidaromos Kroatijoje, Ukrainoje, Estijoje bei Kinijoje, o 2010\xc2\xa0m. tinklas pradeda veikti ir Bulgarijoje, Kazachstane, Honkonge bei Makao. 2011\xc2\xa0m. \xc4\xaf\xc5\xbeengiama \xc4\xaf Nyderland\xc5\xb3, Maroko ir Piet\xc5\xb3 Kor\xc4\x97jos rinkas, taip pat t\xc5\xb3 pa\xc4\x8di\xc5\xb3 met\xc5\xb3 rugs\xc4\x97jo 6 d. atidaroma internetin\xc4\x97 parduotuv\xc4\x97. \xe2\x80\x9ePull and Bear\xe2\x80\x9c \xc5\xa1ven\xc4\x8dia 20-e\xc4\x8dio jubiliej\xc5\xb3 su specialiomis kolekcijomis, skirtomis vaikams, pavadinimu \xe2\x80\x9ePull&Bear for Kids\xe2\x80\x9c. Taip pat pristatoma ir linija \xe2\x80\x9ePull&Bear Heritage\xe2\x80\x9c, skirta vyresnio am\xc5\xbeiaus vyrams._NEWLINE_2012\xc2\xa0m. internetin\xc4\x97 prekyba pradedama \xc5\xa0vedijoje, \xc5\xa0veicarijoje, Liuksemburge, Danijoje bei Monake; taip pat \xc4\xafprastos parduotuv\xc4\x97s atidaromos 11-oje nauj\xc5\xb3 valstybi\xc5\xb3. 2013\xc2\xa0m. tinklas toliau ple\xc4\x8diamas su parduotuv\xc4\x97mis Vokietijoje, Kosta Rikoje, Taivane ir Panamoje, o Rumunijoje prek\xc4\x97s pradedamos pardavin\xc4\x97ti ir internetu. Kolekcijose pristatomi drabu\xc5\xbeiai, pagaminti i\xc5\xa1 organin\xc4\x97s medviln\xc4\x97s.'